Hra (zábava)

Hra je samoúčelná ľudská činnosť slúžiaca na zábavu odohrávajúca sa obyčajne v imaginárnej dimenzii (angl. play) resp. konkrétny druh takejto činnosti (angl. game).

Je jednou zo základných ľudských činností popri učení a práci. V ontogenéze človeka je hra prvou z nich. S hrami sa stretávame aj u zvierat. Hra prináša jej účastníkovi uspokojenie a radosť, v prípade prehry prirodzene aj negatívne emócie. Hry najmä v detstve sú okrem toho školou, v ktorej sa dieťa mimovoľne učí. Hra je na prvý pohľad bezúčelová činnosť, ktorá spoločnosti navonok nič neprináša.

Hra z pohľadu psychológie 
Nemecká psychologička Ch. Bühlerová člení detské hry na:
 funkcionálne hry (medzi ne zaraďuje tie, ktoré sa zakladajú na jednoduchých pohyboch orgánov a činnostiach spôsobujúcich dieťaťu radosť)
 fikcionálne hry (také sú hry typu Ja budem lekár a ty chorý, tieto hry napomáhajú rozvoju intelektových funkcií a umožňujú poznávať rôzne stránky predmetovej aj sociálnej skutočnosti)
 konštrukčné hry, ktoré tvoria prechod od činnosti v hre k práci

Iné členenie hier je na tvorivé hry a hry s pravidlami. V tvorivých hrách v podstate tiež existujú pravidlá, ale deti si tieto pravidlá v priebehu hry upravujú, tvoria ich za pochodu, prípadne dominantné dieťa ich účelovo prispôsobuje.
Hry s pravidlami ďalej možno členiť na pohybové hry a didaktické hry.

 Pohybové hry umožňujú uplatniť pohyb, obratnosť, rýchlosť, silu a koordinovať svoje správanie v súlade s pravidlami.
 Didaktické hry organizujú dospelí a sledujú pri nich určité výchovno vzdelávacie ciele (stálosť pozornosti, zisťuje sa úsudok atď.). Didaktické hry bystria pozornosť, vtip, pohotovosť, rečovú pripravenosť a podobne.
Hry s pravidlami sú dôležité z hľadiska socializácie dieťaťa. Ak sa v mladosti nenaučí dodržiavať a rešpektovať pravidlá hier, v dospelom veku často nebude dodržiavať písané aj nepísané spoločenské pravidlá.

Od prvého do piateho až šiesteho roku dieťaťa sa dieťa hrá najradšej samo s vlastnými hračkami, od (5.) 6. do 11.-12. roku dochádza k prechodu k hrám v skupine. V štádiu dospievania a adolescencie hry postupne strácajú detský charakter a prechádzajú do športových činností a hier.
Výskumy ukázali, že ak sa deťom obmedzí možnosť hrať sa, oneskoruje sa vývoj mnohých dôležitých oblastí detskej osobnosti.

Hry z filozofického hľadiska 
Podľa Finka hra sa prijíma ako životný impulz svojbytnej hodnoty a vlastného rádu, aj sa tak pestuje, chápe sa ako liek proti civilizačným škodám novodobej technokracie, vychvaľuje sa ako omladzujúca a život obnovujúca sila – a zároveň ako možnosť ponoriť sa znovu do ranej sviežej pôvodnosti a plastickej tvorby.

Kategorizácia hier 
Hry možno kategorizovať z fyzického a psychického hľadiska.

Fyzické hry 
Takéto hry vyžadujú využívanie fyzických vlastností človeka. Najčastejšie sa preto hrávajú vonku a netreba počas ich hrania veľmi rozmýšľať.

 Loptové hry – (napr. Basketbal)
 Tlieskavé hry – (napr. Keď chceš byť šťastný)
 Vylučovacie hry – (napr. Papier, kameň, nožnice)
 Tvorivé hry – hranie sa spojené s vyrábaním niečoho (napr. Origami)
 Súťaže – súťaženie tímov proti sebe v akýchkoľvek disciplínach
 Vojnové hry – (napr. Paintball)
 LARPy – (z ) sú hry postavené na hraní rolí

Psychické hry 
Takéto hry vyžadujú len minimálne využívanie fyzických vlastností človeka. Sú preto pohodlnejšie, bezpečnejšie a mnohokrát môžu byť i zábavnejšie.

 Spoločenské hry – každá spoločenská hra má vlastné pravidlá a pomôcky na hranie (napr. Monopoly, Talisman, alebo Carccassone)
 Hry na hrdinov – podobné ako LARPy, len sa hrajú nefyzicky Role-Playing (); teda za svoju postavu hráč len hovorí, a ak chce, aby niečo vykonala, musí to tiež zvlášť oznámiť (napr. Dračí doupě, Dračí doupě Plus, alebo Dungeons and Dragons)
 Hry hrané na šachovnici – (napr. Šach, alebo Dáma)
 Kartové hry – kartové hry sa hrávajú najčastejšie so žolíkovými kartami, alebo so sedmovými (napr. Faraón, Zlodej)
 Zberateľské kartové hry – (z ) hrajú sa so špeciálnymi kartami, špeciálne pre danú hru a väčšinou vychádzajú stále nové karty; tieto hry bývajú často podľa nejakého populárneho seriálu, filmu, alebo počítačovej hry (napr. Magic the Gathering)
 Hazardné hry – (napr. Oko)
 Kasínové hry – hry, čo sa hrávajú v kasínach, sú teda hazardné (napr. Ruleta)
 Slovné hry – (napr. Telefón)
 Neslušné hry – hry hrané najčastejšie mládežou nad 15 rokov a dospelými, do tejto kategórie hier patria napríklad hry hrávané na párty (napr. Fľaša)
 Vyučovacie hry – hry, ktoré nejakým spôsobom vzdelávajú; môžu to byť napríklad aj hry hrané na hodinách v škole
 Televízne hry – môžu to byť rôzne kvízy (napr. Milionár), alebo aj obyčajné hry prerobené do televíznej podoby (napr. Inkognito)
 Logické hry
 Strategické hry
 Skupinové hry – hry hrané vo väčšej skupine ľudí, teda približne viac ako osem (napr. Ovocný kompót, Mafia)
 Písacie a papierové hry – (napr. Meno-mesto, Piškvorky, Lodičky)
 Poštové hry
 Politické hry
 Skladačky – (napr. puzzle)
 Psychologické hry – hry využívané pri psychologickej terapii
 Informačno-technologické hry
 Hry hrané na hracích konzolách
 Počítačové hry
 Internetové hry
 Menšie online hry
 MUD hry – (z )
 MMORPG – (z )

Iné projekty

Externé odkazy 
 

 
Psychológia
Detstvo